Redningsaktioner, transport af gods og havmiljøovervågning. Opgaverne er mange for Flyvestation Aalborgs fly i Arktis, som er til stede i området hver dag hele året rundt. Nu har flyvestationen fået et ekstra element i form af en særlig iglo, der fortæller om deres tilstedeværelse i Arktis. Igloen er bygget af elever fra Techcollege, og den passer ind i et fly og har billeder af Grønland på yder- og indersiden. -	Vi bruger den til at præsentere os selv og vores virksomhed, når vi er på uddannelsesmesser og opvisninger med vores fly. Der kan vi demonstrere dels os selv med de billeder, der er deri, men også et af de centrale operationsområder, der er vigtig for os, nemlig Arktis, siger Lars Christian Hedemark, der er oberst og chef for Air Transport Wing. Samarbejde på tværs af faguddannelser En af flyvestationens opgaver er at fortælle om stationens arbejde og deltage i uddannelsesmesser og opvisninger, der øger kendskabet til Flyvestation Aalborg. Til messerne har stationen manglet et symbol på deres arbejde i Arktis, og derfor tog oberst Lars Christian Hedemark fat i Techcollege for at høre, om det var noget, de kunne hjælpe med. -	Vi blev kontaktet af Lars, der ville høre, om vi kunne lave en iglo. De har haft en før, der var i pap, og den gik tit i stykker, så vi påtog os opgaven og har lavet den tværfagligt, fortæller Claus Halskov, der er instruktør på Techcollege. Det er både tømrer-, maler-, elektriker- og mediegrafiker-elever, der har været med til at bygge igloen. Mediegrafiker-eleven Katrine Bøgh Jensen har hjulpet til med illustrationerne på ydersiden af igloen. Her har hun tegnet Grønland og skrevet de grønlandske byer på kortet: - Det har været megafedt, og det er stort at være med, når vi sidder sammen med alle de andre uddannelser og laver et fælles projekt, siger hun. - Jeg har lært, at det at arbejde sammen med mange, det er utrolig spændende, siger Katrine Bøgh Jensen og fortsætter: - Og så er jeg glad for at komme herud og se det endelige projekt og høre fra Flyvestationen, hvad det skal bruge til, siger hun. Stort kvalitetsløft Torsdag var flere af eleverne inviteret på besøg på Flyvestation Aalborg for at se igloen, efter den er kommet ind i flyet. -	Det er en stor cadeau for eleverne, at de får lov til at komme herud i dag og se, hvad det, de laver, bliver brugt til. Det er også altid rart, når man får en tilfreds kunde, siger Claus Halskov fra Techcollege. Flyvestationens nye iglo er bygget i træ, og det gør den noget mere robust, end dens forgænger af pap: -	Det, vi har haft tidligere, er blevet meget nedslidt. Nu har den fået et kvalitetsløft, så der skal nok blive gjort brug af den, siger oberst og chef for Air Transport Wing, Lars Christian Hedemark.

Opsummering:
Elever fra forskellige faguddannelser har i samarbejde bygget en iglo, som Flyvestation Aalborg fremover kan bruge, når de skal fortælle om deres tilstedeværelse i Arktis.